“ทองฟิวเจอร์” ดีดตัวทะลุ 1,760 เหรียญ รับดอลล์อ่อนหนุนตลาด
"ราคาทองฟิวเจอร์" ดีดตัวทะลุ 1,760 เหรียญ รับดอลลาร์อ่อน ฟากนักลงทุนจับตาถ้อยแถลง “พาวเวล” ในวันพรุ่งนี้
"ราคาทองฟิวเจอร์" ดีดตัวทะลุ 1,760 เหรียญ รับดอลลาร์อ่อน ฟากนักลงทุนจับตาถ้อยแถลง “พาวเวล” ในวันพรุ่งนี้
29 พ.ย. 2565

ผู้สื่อข่าวรายงานว่า วันนี้(29พ.ย.65) ราคาทองฟิวเจอร์ดีดตัวทะลุระดับ 1,760 ดอลลาร์ในวันนี้ โดยได้แรงหนุนจากการอ่อนค่าของดอลลาร์ ซึ่งจะเพิ่มความน่าดึงดูดของทอง โดยทำให้สัญญาทองมีราคาถูกลงสำหรับผู้ถือครองเงินสกุลอื่น
โดย ณ เวลา 20.56 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนก.พ. บวก 11.20 ดอลลาร์ หรือ 0.64% สู่ระดับ 1,766.50 ดอลลาร์/ออนซ์
ด้านนักลงทุนจับตาถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ในวันพรุ่งนี้ เพื่อหาสัญญาณบ่งชี้ภาวะเศรษฐกิจและเงินเฟ้อของสหรัฐ
สถาบันบรู้กกิงส์เปิดเผยว่า นายพาวเวลจะกล่าวปาฐกถาว่าด้วยนโยบายการเงินและการคลังในวันพรุ่งนี้ เวลา 13.30 น.ตามเวลาสหรัฐ หรือ 01.30 น.ของวันที่ 1 ธ.ค.ตามเวลาไทย นอกจากนี้นายพาวเวลจะแสดงมุมมองเกี่ยวกับทิศทางเศรษฐกิจสหรัฐ รวมทั้งเงินเฟ้อและตลาดแรงงาน
ขณะเดียวกัน นักลงทุนจับตาการเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 3 ของสหรัฐในวันที่ 30 พ.ย. รวมทั้งตัวเลขการจ้างงานนอกภาคเกษตรในวันที่ 2 ธ.ค.